বড় শাস্তির মুখে পড়তে পারে ইস্টবেঙ্গল। এমনকী লাল-হলুদের সহকারী কোচ ওয়ারেন হেকেট নির্বাসিতও হতে পারেন। তবে সমস্তকিছু নির্ভর করছে ম্যাচ কমিশনার বিনোদ কুমার সিংহের রিপোর্টের ওপর। যিনি ইতিমধ্যেই ফেডারেশনের কাছে তাঁর রিপোর্ট পাঠিয়ে দিয়েছেন।
মঙ্গলবার ইস্টবেঙ্গল-চার্চিল ব্রাদার্স ম্যাচে একটি ‘হ্যান্ডবল’ না দেওয়া নিয়ে গণ্ডগোলের সূত্রপাত হয়েছিল। সেই সময় মর্গ্যানের সহকারী ওয়ারেন হেকেট মাঠে এবং মাঠের বাইরে রেফারি সন্তোষ কুমারের সঙ্গে উত্তপ্ত বাক্যবিনিময়ে জড়িয়ে পড়েছিলেন। ম্যাচ চলাকালীন মাঠের মধ্যেও চতুর্থ রেফারির দিকে তেড়ে যেতে দেখা গিয়েছিল তাঁকে। হেকেটের সঙ্গে এই ঘটনায় জড়িয়ে পড়েন ইস্টবেঙ্গলের দুই ফুটবলার রবিন সিংহ, রবার্টের নামও। তবে দুই ফুটবলারের আচরণ হেকেটের মতো ততটা মারমুখী ছিল না। তাই তাঁরা শাস্তির কবলে না-ও পড়তে পারেন পারে বলে খবর।
এদিকে, মঙ্গলবার ম্যাচের শেষে সমর্থকদের সঙ্গে গণ্ডগোলে জড়িয়েছিলেন লাল-হলুদের এক কর্তা এবং এক কর্মী। যাঁরা ম্যাচের পর পুলিশের সামনেই এক সমর্থককে টেনে এনে মাটিতে ফেলে মারধর করেন। ইস্টবেঙ্গলের এই কর্মীকে এর আগেও বহুবার মাঠে গুন্ডামি করতে দেখা গিয়েছে। রঘু নন্দী এবং তাঁর ছেলে ইস্টবেঙ্গলের এই কর্মীর হাতেই মার খেয়েছিলেন। এমনকী এমনও অভিযোগ রয়েছে, এবার শিলিগুড়িতে প্রথম ডার্বিতে মোহনবাগান কর্তাদেরও হেনস্থা করেছিলেন এই কর্মী। এত কিছুর পরও অভিযুক্ত এই কর্মী ইস্টবেঙ্গলে বেশ দাপটের সঙ্গেই ঘুরে বেড়ান। আর অভিযুক্ত কর্মকর্তাটি ক্লাবে বেশ প্রভাবশালী। দ্বিতীয় ডিভিশন আই লিগের ম্যাচ কমিশনারও তিনি। স্বভাবতই নিয়মগুলো তাঁর বেশ ভাল ভাবেই জানা রয়েছে। তার পরও তিনি এবং লাল-হলুদের সেই কর্মী যে ন্যক্কারজনক ঘটনা ঘটিয়েছেন, তার পরও কি কোনও শাস্তি হবে না এঁদের? মঙ্গলবারের ম্যাচ আয়োজনের দায়িত্ব ছিল ইস্টবেঙ্গলের। পুরো ঘটনার জন্য ক্লাবকে বড় অঙ্কের টাকা জরিমানা করতে পারে ফেডারেশন। ফেডারেশনের এক কর্তা বলেন, ‘‘এ সব ক্ষেত্রে ক্লাবকে জরিমানা করা হয়ে থাকে।’’
এদিকে, মঙ্গলবারের ম্যাচ হারার পাশাপাশি জাতীয় দলেও ডাক না পাওয়ায় রীতিমতো হতাশ ওয়েডসন। মার্চের শেষে গোল্ড কাপের ম্যাচ রয়েছে হাইতির। নিকারাগুয়ার বিরুদ্ধে। সেই ম্যাচের জন্য মোহনবাগানের সনি নর্দে ডাক পেলেও, ডাক পাননি ওয়েডসন।